Profesii

Cele mai mari companii din România, cele mai mari business-uri, Cei mai puternici antreprenori români, au convocat de urgenţă vineri, la ora 11:00, o conferinţă de presă pentru a protesta împotriva măsurilor fiscale anunţate de PSD prin noul program de guvernare.

Coaliţia pentru dezvoltarea României, Asociaţia Oamenilor de Afaceri din România, Romanian Business Leaders, Camera de Comerţ Americană în România, Camera de Comerţ şi Industrie Franceză în România, Camera de Comerţ şi Industrie Româno Germană şi Consiliul Investitorilor străini, au anunţat o conferinţă de presă comună.

Joi seară, Coaliţia pentru Dezvoltarea României a anunţat că măsurile fiscale anunţate prin programul de guvernare, începând de la introducerea unui impozit pe cifra de afaceri, până la taxa de solidaritate, care ar trebui să fie plătită de cei care câştigă peste 10 salarii minime în România, vor afecta investiţii de amploare şi vor compromite ciclul pozitiv de creştere în care se află economia românească.

”Coaliţia pentru Dezvoltarea României apreciază că lansarea unor astfel de propuneri slăbeşte încrederea în clasa politică şi în executiv, creşte semnificativ nivelul de risc, concretizându-se în diminuarea drastică a volumului investiţiilor private, româneşti şi străine, cu deteriorarea corespunzătoare a indicatorilor de dezvoltare economică şi socială, materializându-se în ultimă instanţă în nivelul de trai al cetăţenilor acestei ţări”, a afirmat Coaliţia pentru Dezvoltarea României.

Spre surprinderea tuturor, PSD a venit joi dimineaţă cu un program de guvernare care prevede o revoluţie fiscală în ceea ce priveşte taxarea companiilor şi anunţă noi taxe pentru persoanele fizice.

În acest moment, 49% din business-ul din România aparţine investitorilor străini, 47% companiilor private româneşti şi 4% regiilor de stat.

La depunerea jurământului noului guvern Tudose, Klaus Iohannis, preşedintele României, a spus coaliţiei de guvernare PSD-ALDE: ”Aţi băgat ţara în criză, încetaţi cu această ţopăială fiscală”